 มื้อนี้กินเส้น เน้นลูกชิ้นปลากันอีกแล้วครับ กับอีกหนึ่งร้านที่มีคนแนะนำมา แวบแรกที่เห็นชื่อร้าน “จานโปรด” มันไม่สัมพันธ์กับเมนูที่ขายเอาซะเลย -*- พอไล่อ่านรีวิวก่อนหน้าก็เลยถึงบางอ้อ ว่าอีกสักระยะคงมีเมนูอื่นๆ ทยอยออกมา 

[ที่ตั้งและบรรยากาศ] แค่มุ่งมาจากสะพานติณสูลานนท์ ช่วงที่ 1 ถัดจากวัดแหลมพ้อ เกาะยอ เพียงไม่กี่เมตร ก็จะพบกับร้านนี้ แวบแรกคงต้องสะดุดกับป้ายร้านนี่แหละ ชัดเจนดีครับ บรรยากาศภายในร้านดูโล่ง สบายดี ทานไปพลางชมวิวทะเลไปก็เพลินดีครับ ^^ 

ช่วงนี้มีเฉพาะเมนูเส้นครับ โดยหลักๆ จะเป็นก๋วยเตี๋ยวลูกชิ้นปลา ซึ่งเป็นแนวธุรกิจแฟรนไชส์ แต่ถ้าไม่เน้นเส้นก็มีเมนูเกาเหลา ต้มยำ ทานคู่กับข้าว เป็นทางเลือกได้  

ครั้งนี้ผมสั่งเป็นเส้นเล็กต้มยำ แบบพิเศษ (50 บาท) ต้องบอกว่าโดนใจสาวกลูกชิ้นอย่างผมละ เพราะทั้งชามนอกจากเส้น ก็เป็นลูกชิ้นปลานี่แหละ ยกกันมาทั้งลูกชิ้นปลากลม รักบี้ แบบเส้น รสดี ไม่มีกลิ่นคาว ที่โดดเด่นคงเป็นเนื้อเด้ง กรุบๆ ในปาก มันฟินส์อ่ะ ส่วนน้ำซุปร้อนกำลังดี รสชาติต้มยำเน้นแซ่บแบบแอบหวานผสม อารมณ์ตบจูบ (น่าจะแบบนี้) 

หลังจากทานหมดชามรู้สึกยังฟินส์ไม่ถึงขีดสุดเลยสั่งชุดลูกชิ้นลวกจิ้มมาเพิ่มทานคู่กับน้ำจิ้มรสแซ่บเป็นการปิดท้ายแบบโดนใจคนรักลูกชิ้นอย่างผม (แต่ผมว่าลูกชิ้นมันไม่ค่อยร้อนสักเท่าไหร่ รู้สึกว่าทานแบบในชามก๋วยเตี๋ยวจะอร่อยกว่านะ) 

ส่วนการบริการของทางร้านก็เป็นกันเองดีครับ เอาใจใส่ลูกค้า ยิ่งความสะอาดของร้านนี้ให้ผ่านเลยครับ ไม่รู้จะติอะไร จะมีก็แค่ตะเกียบสแตนเลสอันผอมบางนี่แหละ พาลทำให้คีบยากชะมัด > <  

โดยรวมถือว่าโดนใจคนรักเส้นและลูกชิ้นอย่างผมครับ ราคากับปริมาณที่เสิร์ฟและคุณภาพก็ถือว่าเหมาะสมกัน แบบนี้ขอฟาดให้ 4 ดาวละกัน 

เวลาเปิด-ปิด 7.30-17.00 น. ปิดทุกวันจันทร์   
 